
LĒMUMS
Jūrmalā
	2026. gada 27. augustā
	
	Nr.
	439


	Par nekustamā īpašuma lietošanas mērķa maiņu zemes vienībai Meža prospekts 14, Jūrmala
	(protokols Nr. 10, 18. punkts)


Atbilstoši Nekustamā īpašuma valsts kadastra likuma 9. panta pirmās daļas 1. punktam, zemes vienībai un zemes vienības daļai nosaka nekustamā īpašuma lietošanas mērķi un lietošanas mērķim piekrītošo platību. To atbilstoši Ministru kabineta noteiktajai kārtībai un vietējās pašvaldības teritorijas plānojumā noteiktajai izmantošanai vai likumīgi uzsāktajai izmantošanai nosaka vietējā pašvaldība, kuras administratīvajā teritorijā atrodas konkrētā zemes vienība un zemes vienības daļa, izņemot minētā likuma 9. panta pirmās daļas 2. punktā norādīto gadījumu. Atbilstoši Nekustamā īpašuma valsts kadastra likuma 9. panta trešajai daļai nekustamā īpašuma lietošanas mērķu klasifikāciju un nekustamā īpašuma lietošanas mērķu noteikšanas un maiņas kārtību nosaka Ministru kabinets.

Saskaņā ar Nekustamā īpašuma valsts kadastra informācijas sistēmas (turpmāk – NĪVKIS) datiem uz zemes vienības Meža prospekts 14, Jūrmala, kadastra apzīmējums 13000074003, ar kopējo platību 3601 m2 (turpmāk - Zemes vienība) atrodas dzīvojamā ēka ar kadastra apzīmējumu 13000074003001, divģimeņu dzīvojamā ēka ar kadastra apzīmējumu 13000074003009, divģimeņu dzīvojamā ēka ar kadastra apzīmējumu 13000074003010 un dzīvojamā ēka – savrupmāja ar kadastra apzīmējumu 13000074003011.
Saskaņā ar Jūrmalas būvvaldes 2025. gada 20. jūnija būvatļauju Nr. BIS-BV-4.1-2025-3427 (2125) paredzēta pansionāta ar kadastra apzīmējumu 13000074003002 nojaukšana, dzīvojamās mājas pārbūve ar paredzēto galveno lietošanas veidu Viena dzīvokļa mājas (kods 1110), divu divģimeņu dzīvojamo ēku jaunbūves ar paredzēto galveno lietošanas veidu Divu dzīvokļu mājas (kods 1121) un savrupmājas jaunbūve ar paredzēto galveno lietošanas veidu Viena dzīvokļa mājas (kods 1110). 2026. gada 31.martā ir veikta atzīme par būvdarbu uzsākšanas nosacījumu izpildi 2025. gada 20. jūnija būvatļaujā.
Zemes vienībai NĪVKIS ir reģistrēti nekustamā īpašuma lietošanas mērķi: Individuālo dzīvojamo māju apbūve (kods 0601) 1200 m2 platībā, Komercdarbības objektu apbūve (kods 0801) 1200 m2 platībā un Ārstniecības, veselības un sociālās aprūpes iestāžu apbūve (kods 0902) 1201 m2 platībā.
Saskaņā ar Jūrmalas valstspilsētas teritorijas plānojumu, kas apstiprināts ar Jūrmalas pilsētas domes 2012. gada 11. oktobra saistošajiem noteikumiem Nr. 42 „Par Jūrmalas pilsētas teritorijas plānojuma grafiskās daļas, teritorijas izmantošanas un apbūves noteikumu apstiprināšanu”, kurā veikti grozījumi ar Jūrmalas domes 2024. gada 25. janvāra saistošajiem noteikumiem Nr. 2 „Par Jūrmalas pilsētas teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu” Zemes vienība atrodas Jauktas centra apbūves teritorijā (JC50).

Saskaņā ar Ministru kabineta 2006. gada 20. jūnija noteikumu Nr. 496 „Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība” (turpmāk – Noteikumi Nr. 496) 8. punktu zemes vienībai vai zemes vienības daļai, kurai ir noteikts un kadastra informācijas sistēmā reģistrēts lietošanas mērķis, lietošanas mērķi maina šo noteikumu 17. punktā minētajos gadījumos. Noteikumu Nr. 496 17.3. apakšpunkts noteic, ka lietošanas mērķa maiņu ierosina jaunas būvniecības gadījumā, ja izsniegta būvatļauja un tajā ir veikta atzīme par būvdarbu uzsākšanas nosacījumu izpildi. Saskaņā ar Noteikumu Nr. 496 2. pielikumā norādīto, apbūvētai zemes vienībai, uz kuras esošās ēkas galvenais lietošanas veids ir “Viena dzīvokļa mājas”, “Divu dzīvokļu mājas” nosakāms nekustamā īpašuma lietošanas mērķis Individuālo dzīvojamo māju apbūve (kods 0601). Saskaņā ar Noteikumu Nr. 496 18. punktu lietošanas mērķa maiņu šo noteikumu 17. punktā minētajos gadījumos var ierosināt arī attiecīgā valsts vai pašvaldības institūcija.

Zemes vienībai iepriekš noteiktie un NĪVKIS reģistrētie lietošanas mērķi Individuālo dzīvojamo māju apbūve (kods 0601) 1200 m2 platībā; Komercdarbības objektu apbūve (kods 0801) 1200 m2 platībā un Ārstniecības, veselības un sociālās aprūpes iestāžu apbūve (kods 0902) 1201 m2 platībā daļēji neatbilst būvatļaujā paredzētajiem ēku galvenajiem lietošanas veidiem.
Ņemot vērā iepriekš minēto, pamatojoties uz Noteikumu Nr. 496 8. punktu, 17.3. apakšpunktu, 18. punktu un Jūrmalas domes Pilsētsaimniecības un transporta jautājumu komitejas 2026. gada 11. augusta sēdes atzinumu (protokols Nr. 1.2-11/58), Jūrmalas dome nolemj: 

Zemes vienībai Meža prospekts 14, Jūrmala, mainīt nekustamā īpašuma lietošanas mērķi no Individuālo dzīvojamo māju apbūve (kods 0601) 1200 m2 platībā, Komercdarbības objektu apbūve (kods 0801) 1200 m2 platībā un Ārstniecības, veselības un sociālās aprūpes iestāžu apbūve (kods 0902) 1201 m2 platībā uz Individuālo dzīvojamo māju apbūve (kods 0601) 3601 m2 platībā.

Šo lēmumu saskaņā ar Administratīvā procesa likuma 70. panta pirmo daļu, 76. panta pirmo un otro daļu, 188. panta otro daļu un 189. panta pirmo daļu var pārsūdzēt viena mēneša laikā no tā spēkā stāšanās dienas pieteikumu iesniedzot Administratīvās rajona tiesas attiecīgajā tiesu namā pēc pieteicēja adreses [fiziskā persona — pēc deklarētās dzīvesvietas adreses, papildu adreses (Dzīvesvietas deklarēšanas likuma izpratnē) vai nekustamā īpašuma atrašanās vietas, juridiskā persona — pēc juridiskās adreses].

	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

